C 195/2

OZNÁMENIE KOMISIE,

Zverejnenie celkového množstva kvót v obehu v roku 2021 na účely trhovej stabilizačnej rezervy v rámci systému EÚ na obchodovanie s emisiami zriadeného smernicou 2003/87/ES a množstva nepridelených kvót v období 2013 – 2020

(2022/C 195/02)

1. ÚVOD

V roku 2015 prijala Rada a Európsky parlament rozhodnutie zriadiť trhovú stabilizačnú rezervu (1) v rámci systému EÚ na obchodovanie s emisiami (ETS) zriadeného smernicou 2003/87/ES (2). Trhová stabilizačná rezerva začala fungovať v januári 2019. Jej účelom je predísť tomu, aby trh EÚ s uhlíkom fungoval s veľkým štrukturálnym prebytkom kvót a hrozilo by, že systém EU ETS preto nedokáže poskytnúť investičný stimul potrebný na nákladovo efektívne dosiahnutie cieľa EÚ týkajúceho sa znižovania emisií. Zároveň je jej účelom zvýšiť odolnosť EU ETS, pokiaľ ide o nerovnováhu medzi ponukou a dopytom, a tak zabezpečiť riadne fungovanie trhu EÚ s uhlíkom.

V rozhodnutí sa uvádza, že od roku 2017 Komisia každoročne do 15. mája zverejní celkové množstvo kvót v obehu. Tento údaj rozhoduje o tom, či by niektoré kvóty, s ktorými sa má obchodovať formou aukcie, mali byť umiestnené do rezervy alebo z rezervy uvoľnené.

Komisia zverejnila 12. mája 2021 celkové množstvo kvót, ktoré boli v obehu v roku 2020. Išlo približne o 1,58 mld. kvót (3). Množstvo kvót, ktoré sa majú umiestniť do rezervy v období od 1. septembra 2021 do 31. augusta 2022, predstavovalo 378 905 382 kvót.

Toto oznámenie je šiestym zverejnením na účely trhovej stabilizačnej rezervy a týka sa roku 2021. Uvádza sa v ňom celkové množstvo kvót v obehu, ako aj podrobný opis jeho výpočtu v zmysle článku 1 ods. 4 rozhodnutia (EÚ) 2015/1814. Týmto zverejnením sa stanoví množstvo kvót, ktoré sa umiestnia do rezervy od septembra 2022 do augusta 2023.

2. FUNGOVANIE TRHOVEJ STABILIZAČNEJ REZERVY

Trhová stabilizačná rezerva funguje automaticky, ak celkové množstvo kvót v obehu prekročí vopred stanovené rozpätie. V súlade s článkom 1 ods. 5 rozhodnutia (EÚ) 2015/1814 sa kvóty pridajú do rezervy vtedy, ak celkové množstvo kvót v obehu prekročí hraničnú hodnotu 833 miliónov kvót. Podľa článku 1 ods. 6 rozhodnutia (EÚ) 2015/1814 sa kvóty z rezervy uvoľnia vtedy, ak celkové množstvo kvót v obehu bude nižšie ako 400 miliónov kvót. V praxi to znamená, že kvóty sa do rezervy pridajú znížením počtu aukcií a uvoľnia sa z nej tak, že sa ich v budúcnosti vydraží o 100 miliónov viac.

Zverejnenie celkového množstva kvót v obehu, na základe ktorého sa kvóty pridajú do rezervy alebo sa z rezervy uvoľnia, je preto kľúčovým prvkom pre fungovanie rezervy.

V súvislosti s revíziou systému EU ETS (4) sa vykonali dôležité zmeny vo fungovaní trhovej stabilizačnej rezervy. Od roku 2019 do roku 2023 sa percentuálny podiel celkového množstva kvót v obehu, ktorým sa určuje množstvo kvót umiestnených do rezervy v prípade prekročenia hraničnej hodnoty 833 miliónov kvót, dočasne zdvojnásobí z 12 % na 24 % v zmysle článku 1 ods. 5 prvého pododseku poslednej vety rozhodnutia (EÚ) 2015/1814. Okrem toho od roku 2023 už nebudú platiť kvóty v trhovej stabilizačnej rezerve v množstve, ktoré prekročí aukčný objem v predchádzajúcom roku.

V súlade s článkom 1 ods. 5 rozhodnutia (EÚ) 2015/1814 a na základe tohto oznámenia sa preto počas 12-mesačného obdobia, ktoré sa začalo 1. septembra 2022, do rezervy umiestni 24 % (5) celkového množstva kvót v obehu. Od aukčných objemov členských štátov a troch krajín EHP-EZVO, ako aj Spojeného kráľovstva v súvislosti s výrobou elektrickej energie v Severnom Írsku sa odpočíta zodpovedajúce množstvo v súlade s ich príslušnými aukčnými podielmi. V tejto súvislosti treba pripomenúť, že v súlade s článkom 1 ods. 5 druhým pododsekom rozhodnutia (EÚ) 2015/1814 sa do 31. decembra 2025 pri určovaní príslušných podielov neprihliada na kvóty prerozdelené v rámci Únie na účely solidarity a rastu.

3. MNOŽSTVO NEPRIDELENÝCH KVÓT V OBDOBÍ 2013 – 2020

V období 2013 – 2020 neboli prevádzkovateľom pridelené všetky kvóty pôvodne plánované na bezodplatné pridelenie, a to z troch rôznych dôvodov:

1. nevyužité kvóty z rezervy pre nových účastníkov;

2. obmedzená činnosť (uzavretia, čiastočné zastavenia prevádzky, výrazné zníženia kapacity);

3. kvóty zadržané z prideľovania podľa článku 10a ods. 5 smernice 2003/87/ES, pretože výpočty vychádzali z predpokladu, že zariadenia by sa mohli považovať za vystavené riziku úniku uhlíka, no v skutočnosti to tak nebolo.

Nepridelené kvóty sa majú umiestniť buď do trhovej stabilizačnej rezervy v súlade s článkom 1 ods. 3 rozhodnutia (EÚ) 2015/1814, alebo do rezervy pre nových účastníkov na obdobie 2021 – 2030 podľa článku 10a ods. 7 prvej vety smernice 2003/87/ES.

Množstvo nepridelených kvót, ktoré sa majú umiestniť do trhovej stabilizačnej rezervy a do rezervy pre nových účastníkov na obdobie 2021 – 2030, je takéto:

— Množstvo nepridelených kvót, ktoré sa majú umiestniť do trhovej stabilizačnej rezervy v súlade s článkom 1 ods. 3 rozhodnutia (EÚ) 2015/1814, predstavuje 886 806 455 kvót. Ide o súčet 301 801 477 nepridelených kvót z rezervy pre nových účastníkov na obdobie 2013 – 2020 podľa článku 10a ods. 7 smernice 2003/87/ES a 585 004 978 nepridelených kvót z obmedzenia činnosti podľa článku 10a ods. 19 a 20 smernice 2003/87/ES (t. j. uzavretia, čiastočné zastavenia prevádzky alebo výrazné zníženia kapacity).

— Množstvo nepridelených kvót, ktoré sa majú umiestniť do rezervy pre nových účastníkov na obdobie 2021 – 2030 podľa článku 10a ods. 7 prvej vety smernice 2003/87/ES, predstavuje 131 289 138 kvót. Toto množstvo vyplýva z množstva 156 289 138 nepridelených kvót z dôvodu zmeny stavu zariadení, pokiaľ ide o únik uhlíka, od ktorého sa odpočítalo množstvo 25 miliónov kvót, ktoré sa majú vyčleniť pre Grécko podľa článku 10a ods. 9 smernice 2003/87/ES.

4. CELKOVÉ MNOŽSTVO KVÓT V OBEHU

Podľa článku 1 ods. 4 rozhodnutia (EÚ) 2015/1814 celkové množstvo kvót v obehu „je kumulatívne množstvo kvót vydaných v období od 1. januára 2008 vrátane množstva vydaného podľa článku 13 ods. 2 smernice 2003/87/ES v uvedenom období a nárokov na používanie medzinárodných kreditov uplatnených zariadeniami v rámci systému EU ETS v súvislosti s emisiami do 31. decembra daného roku, mínus množstvo kumulatívnych ton overených emisií zo zariadení v rámci systému EU ETS od 1. januára 2008 do 31. decembra toho istého daného roku, všetky kvóty zrušené v súlade s článkom 12 ods. 4 smernice 2003/87/ES a množstvo kvót v rezerve“.

Stručne povedané, celkové množstvo kvót v obehu (TNAC) týkajúce sa určenia vstupov a výstupov z trhovej stabilizačnej rezervy (MSR) sa určí podľa tohto vzorca:

TNAC = ponuka – (dopyt + kvóty v MSR).

Celkové množstvo kvót v obehu určujú tri rôzne prvky: po prvé ponuka kvót od 1. januára 2008, po druhé dopyt po kvótach (počet odovzdaných a zrušených kvót) a po tretie kvóty umiestnené v rezerve.

V zmysle článku 10 ods. 1 smernice 2003/87/ES sa trhová stabilizačná rezerva týka kvót pre stacionárne zariadenia, a preto sa kvóty pre leteckú dopravu a overené emisie z leteckej dopravy v tejto súvislosti nezohľadňujú.

4.1. Ponuka

Ponuku kvót na trhu určuje viacero rôznych prvkov:

— kvóty prenesené (6) z obdobia 2008 – 2012 v rámci EU ETS,

— kvóty pridelené bezodplatne medzi 1. januárom 2013 a 31. decembrom 2021 vrátane kvót pridelených z rezervy pre nových účastníkov,

— kvóty nepridelené zariadeniam v zmysle článku 10a ods. 7, 19 a 20 smernice 2003/87/ES, ktoré sa umiestnili do trhovej stabilizačnej rezervy v roku 2020 podľa článku 1 ods. 3 rozhodnutia (EÚ) 2015/1814 (7), — Z týchto objemov sa musí odpočítať 50 miliónov nepridelených kvót obchodovaných formou aukcie na účely inovačného fondu v zmysle článku 10a ods. 8 (8) smernice 2003/87/ES. — Na začiatku roka 2021 sa 200 miliónov kvót prenieslo z trhovej stabilizačnej rezervy do rezervy pre nových účastníkov na obdobie 2021 – 2030 podľa článku 10a ods. 7 smernice 2003/87/ES.

— kvóty vydané na obchodovanie od 1. januára 2013 (9) do 31. decembra 2021, — K tomuto objemu sa musí pridať 7 213 787 kvót použitých v roku 2021 na nástroj flexibility, ako sa uvádza v článku 6 ods. 2 nariadenia Európskeho parlamentu a Rady (EÚ) 2018/842 (10).

— kvóty odpočítané od aukčných objemov v období 2014 – 2016 a kvóty odpočítané od aukčných objemov od roku 2019 do roku 2021 v súlade s predchádzajúcimi oznámeniami Komisie (11),

— kvóty, ktoré speňažila Európska investičná banka na účely programu NER300,

— nároky na medzinárodné kredity uplatnené zariadeniami v súvislosti s emisiami k 31. decembru 2020. Od obdobia 2021 – 2030 sa už nároky na medzinárodné kredity nemôžu viac použiť.

Množstvo kvót prenesených z obdobia 2008 – 2012 v rámci EU ETS predstavuje 1 749 540 826 kvót (12). Toto „celkové množstvo prenesených kvót“ predstavuje celkové množstvo kvót vydaných počas obdobia 2008 – 2012 v rámci EU ETS, ktoré neboli zrušené alebo odovzdané na krytie overených emisií. Na účely stanovenia celkového množstva kvót v obehu teda ide o množstvo kvót, ktoré sú v obehu na začiatku obdobia 2013 – 2020 v EU ETS, t. j. 1. januára 2013, pričom sa pri výpočte prihliada práve na toto množstvo.

Množstvo kvót pridelených bezodplatne od 1. januára 2013 do 31. decembra 2021 vrátane kvót pridelených z rezervy pre nových účastníkov predstavuje 7 141 195 439 kvót (13).

Množstvo nepridelených kvót v zmysle článku 10a ods. 7 smernice 2003/87/ES predstavovalo 301 801 477 kvót. Z tohto množstva sa odpočítal objem 50 miliónov kvót obchodovaných formou aukcie na účely inovačného fondu.

Množstvo nepridelených kvót v zmysle článku 10a ods. 19 a 20 smernice 2003/87/ES predstavovalo 585 004 978 kvót.

Z trhovej stabilizačnej rezervy sa použilo 200 miliónov kvót a umiestnilo do rezervy pre nových účastníkov.

Podľa správ z aukcií na spoločnej aukčnej platforme a na relevantných nezávislých platformách (14) množstvo kvót, s ktorými sa obchodovalo formou aukcie v období od 1. januára 2013 do 31. decembra 2021 (vrátane tzv. skorších aukcií), predstavuje 6 598 419 287 kvót.

K tomuto objemu sa pripočítalo 7 213 787 kvót na základe článku 6 ods. 2 nariadenia (EÚ) 2018/842.

Množstvo kvót odpočítaných od aukčných objemov počas obdobia 2014 – 2016 v súlade s článkom 1 ods. 2 rozhodnutia (EÚ) 2015/1814 predstavuje 900 000 000 kvót.

Množstvo kvót odpočítaných od aukčných objemov v rokoch 2019 – 2021 v zmysle prechádzajúcich oznámení Komisie (15) predstavovalo 1 095 875 607 kvót.

Na účely programu NER300 speňažila Európska investičná banka 300 000 000 kvót (16).

Nároky na medzinárodné kredity uplatnené zariadeniami v súvislosti s emisiami k 31. decembru 2020 zodpovedajú množstvu 497 248 017 (17).

4.2. Dopyt

Dopyt pozostáva z celkových overených emisií zo zariadení od 1. januára 2013 (18) do 31. decembra 2021 (t. j. 14 836 567 505 ton (19)) a z kvót zrušených v rovnakom období (čiže 621 882 kvót).

4.3. Kvóty držané v trhovej stabilizačnej rezerve

V súlade s článkom 1 ods. 2 rozhodnutia (EÚ) 2015/1814 sa v čase začatia fungovania rezervy, teda 1. januára 2019, do rezervy umiestnilo 900 miliónov kvót, ktoré boli počas obdobia 2014 – 2016 odpočítané od aukčných objemov.

V súlade s predchádzajúcimi oznámeniami Komisie (20) sa v období od 1. januára 2019 do 31. decembra 2020 do rezervy umiestnilo 772 749 992 kvót.

V súlade s oznámením Komisie z 8. mája 2020 (21) sa v období od 1. januára 2021 do 31. augusta 2021 do rezervy umiestnilo 196 823 820 kvót.

V súlade s oznámením Komisie z 12. mája 2021 sa v období od 1. septembra 2021 do 31. decembra 2021 do rezervy umiestnilo 126 301 795 kvót.

V súlade s článkom 1 ods. 3 rozhodnutia (EÚ) 2015/1814 sa koncom roka 2020 do rezervy pridalo 301 801 477 kvót, čo zodpovedá množstvu nepridelených kvót v zmysle článku 10a ods. 7 smernice 2003/87/ES. Koncom roka 2020 sa do rezervy pridalo 585 004 978 kvót, čo zodpovedá množstvu nepridelených kvót v zmysle článku 10a ods. 19 a 20 smernice 2003/87/ES. Množstvo nepridelených kvót pridaných do trhovej stabilizačnej rezervy koncom roka 2020 predstavovalo celkovo 886 806 455 kvót, ako bolo uvedené v časti 3 tohto oznámenia.

V súlade s článkom 10a ods. 8 smernice 2003/87/ES sa kvóty držané v trhovej stabilizačnej rezerve znížili o 50 miliónov kvót, s ktorými sa v roku 2020 obchodovalo formou aukcie na účely inovačného fondu.

V súlade s článkom 10a ods. 7 smernice 2003/87/ES sa kvóty držané v trhovej stabilizačnej rezerve znížili o 200 miliónov kvót, ktoré sa umiestnili do rezervy pre nových účastníkov.

V období k 31. decembru 2021 sa teda v rezerve nachádzalo 2 632 682 071 kvót.

4.4. Celkové množstvo kvót v obehu

Vzhľadom na uvedené skutočnosti predstavuje celkové množstvo kvót v obehu 1 449 214 182 kvót.

5. ZÁVER

V súlade s rozhodnutím (EÚ) 2015/1814 sa počas 12 mesiacov – od 1. septembra 2022 do 31. augusta 2023 – umiestni do trhovej stabilizačnej rezervy celkovo 347 811 404 kvót.

Ďalšie zverejnenie sa uskutoční v máji 2023 s cieľom stanoviť množstvá určené na umiestnenie do rezervy v období od septembra 2023 do augusta 2024.

Prehľad

Ponuka a) Prenesenie kvót z obdobia 2008 – 2012 1 749 540 826 b) Kvóty pridelené bezodplatne na obdobie od 1. januára 2013 do 31. decembra 2021 vrátane kvót z rezervy pre nových účastníkov 7 141 195 439 c) Nepridelené kvóty v zmysle článku 10a ods. 7, 19 a 20 smernice 2003/87/ES 886 806 455 d) Kvóty odpočítané od c) s cieľom obchodovať s nimi formou aukcie v roku 2020 na účely inovačného fondu –50 000 000 e) Kvóty odpočítané od c) a umiestnené do rezervy pre nových účastníkov v roku 2021 – 200 000 000 f) Celkové množstvo kvót obchodovaných formou aukcie v období od 1. januára 2013 do 31. decembra 2021 vrátane tzv. skorších aukcií 6 598 419 287 g) Kvóty použité na nástroj flexibility podľa nariadenia (EÚ) 2018/842 7 213 787 h) Kvóty odpočítané od aukčných objemov počas obdobia 2014 – 2016 900 000 000 i) Kvóty odpočítané od aukčných objemov v období 2019 – 2021 v zmysle predchádzajúcich oznámení Komisie 1 095 875 607 j) Množstvo kvót, ktoré speňažila Európska investičná banka (EIB) na účely programu NER300 300 000 000 k) Nároky na medzinárodné kredity uplatnené zariadeniami v súvislosti s emisiami k 31. decembru 2020 497 248 017 Súhrn (ponuka) 18 919 085 631 Dopyt (a) Overené emisie zo zariadení v rámci EU ETS od 1. januára 2013 do 31. decembra 2021 v tonách 14 836 567 505 (b) Kvóty zrušené v súlade s článkom 12 ods. 4 smernice 2003/87/ES k 31. decembru 2021 621 882 Súhrn (dopyt) 14 837 189 387 Kvóty držané v trhovej stabilizačnej rezerve Množstvo kvót v trhovej stabilizačnej rezerve 2 632 682 071 Celkové množstvo kvót v obehu 1 449 214 182

(1) Rozhodnutie Európskeho parlamentu a Rady (EÚ) 2015/1814 zo 6. októbra 2015 o zriadení a prevádzke trhovej stabilizačnej rezervy systému obchodovania s emisnými kvótami skleníkových plynov v Únii a o zmene smernice 2003/87/ES (Ú. v. EÚ L 264, 9.10.2015, s. 1).

(2) Smernica Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, ktorou sa mení a dopĺňa smernica Rady 96/61/ES (Ú. v. EÚ L 275, 25.10.2003, s. 32).

(3) Oznámenie Komisie C/2021/3266 (Ú. v. EÚ C 187, 17.5.2021, s. 3).

(4) Smernica Európskeho parlamentu a Rady (EÚ) 2018/410 zo 14. marca 2018, ktorou sa mení smernica 2003/87/ES s cieľom zlepšiť nákladovo efektívne znižovanie emisií a investície do nízkouhlíkových technológií a rozhodnutie (EÚ) 2015/1814 (Ú. v. EÚ L 76, 19.3.2018, s. 3).

(5) Čo predstavuje 2 % mesačne.

(6) Kvóty vydané počas obdobia 2008 – 2012 v rámci EU ETS, ktoré neboli odovzdané na krytie overených emisií alebo zrušené, boli „prenesené“ na použitie na začiatku tretieho obdobia obchodovania (2013 – 2020) EU ETS. Tieto kvóty boli zrušené a zároveň sa vygenerovalo rovnaké množstvo kvót na obdobie 2013 – 2020. Toto číslo teda predstavuje presné množstvo kvót v rámci ETS, ktoré sú v obehu na začiatku obdobia 2013 – 2020 v EU ETS. Pozri https://ec.europa.eu/clima/eu-action/eu-emissions-trading-system-eu-ets/union-registry_en#ecl-inpage-1121, otázku „Čo je prenesenie kvót?“ v časti „Často kladené otázky“.

(7) V článku 1 ods. 3 rozhodnutia (EÚ) 2015/1814 sa uvádza, že „Kvóty nepridelené zariadeniam podľa článku 10a ods. 7 smernice 2003/87/ES a kvóty nepridelené zariadeniam z dôvodu uplatňovania článku 10a ods. 19 a 20 uvedenej smernice sa umiestnia do rezervy v roku 2020“.

(8) V článku 10a ods. 8 smernice 2003/87/ES sa uvádza, že „Okrem toho sa 50 miliónov nepridelených kvót z trhovej stabilizačnej rezervy doplní ku zvyšným príjmom z 300 miliónov kvót, ktoré sú k dispozícii v období rokov 2013 až 2020 podľa rozhodnutia Komisie 2010/670/EÚ, a použije sa vo vhodnom čase na [inovačný fond]“.

(9) V tomto údaji sú zahrnuté tzv. skoršie aukcie, t. j. kvóty platné na obdobie 2013 – 2020, s ktorými sa obchodovalo formou aukcie pred 1. januárom 2013.

(10) Nariadenie Európskeho parlamentu a Rady (EÚ) 2018/842 z 30. mája 2018 o záväznom ročnom znižovaní emisií skleníkových plynov členskými štátmi v rokoch 2021 až 2030, ktorým sa prispieva k opatreniam v oblasti klímy zameraným na splnenie záväzkov podľa Parížskej dohody, a o zmene nariadenia (EÚ) č. 525/2013 (Ú. v. EÚ L 156, 19.6.2018, s. 26).

(11) Oznámenia Komisie z 15. mája 2018 C(2018) 2801 (Ú. v. EÚ C 169, 16.5.2018, s. 3), zo 14. mája 2019 C(2019) 3288 (Ú. v. EÚ C 167, 16.5.2019, s. 5), z 8. mája 2020 C(2020) 2835 (Ú. v. EÚ C 164, 13.5.2020, s. 17) a z 12. mája 2021 C(2021) 3266 (Ú. v. EÚ C 187, 17.5.2021, s. 3).

(12) Pozri Správu o trhu s uhlíkom z roku 2015, COM(2015) 576.

(13) Na základe výpisu z protokolu transakcií EÚ z 1. apríla 2022.

(14) K dispozícii na adresách: https://www.eex.com/en/markets/environmental-markets/eu-ets-auctions a https://www.theice.com/marketdata/reports/148.

(15) Pozri poznámku pod čiarou č. 11.

(16) Prvá tranža v objeme 200 miliónov kvót sa predala v rokoch 2011 a 2012 a druhá v objeme 100 miliónov kvót v rokoch 2013 a 2014; ďalšie údaje sú k dispozícii na adrese:

https://ec.europa.eu/clima/system/files/2016-11/summary_report_ner300_monetisation_en.pdf.

(17) Na základe výpisu z protokolu transakcií EÚ z 1. apríla 2022.

(18) Pokiaľ ide o overené emisie z obdobia 2008 – 2012, pozri vysvetlivky k „celkovému množstvu prenesených kvót“ (oddiel 3.1).

(19) Celkové overené emisie vychádzajú z výpisu z protokolu transakcií EÚ z 1. apríla 2022 s cieľom zohľadniť overené emisie nahlásené do 31. marca 2022. Emisie nahlásené po tomto dátume sa preto v tomto celkovom množstve nezohľadňujú.

(20) Pozri poznámku pod čiarou č. 20.

(21) Pozri poznámku pod čiarou č. 21.